Michael North

Michael North (sündinud 29. mail 1954 Gießenis) on Saksa ajaloolane, uusaja uurija, alates 2014 Tartu Ülikooli audoktor.

Michael North õppis Ida-Euroopa, kesk- ja uusaja ajalugu ning slavistikat ja lõpetas 1979. aastal Gießeni ülikooli. Tema doktoridissertatsioon (1982) kandis pealkirja "Die Amtswirtschaften von Osterode und Soldau. Vergleichende Untersuchungen am Beispiel des Herzogtums Preußen in der zweiten Hälfte des 16. und in der ersten Hälfte des 17. Jahrhunderts", käsitledes varauusaegse Preisimaa hertsogkonna ametkondade majandust. Seejärel töötas North teadustöötajana Hamburgi ja Kieli muuseumides ning seejärel õppejõuna Hamburgi, Kieli, Bielefeldi ja Rostocki ülikoolides. 1995. aastast on North Greifswaldi ülikooli üldise uusaja ajaloo õppetooli professor. 2006–2007 oli ta sealse filosoofiateaduskonna prodekaan ning 2007–2010 ülikooli prorektor.

Northi teaduslikud huvid on laiad, ta on tegelenud Madalmaade ja Läänemereruumi, Mecklenburg-Vorpommerni, raha- ja pangandus-, kommunikatsiooni ning kultuuri- ja kunstiajalooga. Tema juhtiud kaks suuremat uurimisprojekti on olnud seotud Läänemereruumi ajalooga: "Kontaktzone Mare Balticum: Fremdheit und Integration im Ostseeraum" (2000–2009) ja "Grenzräume in der Ostseeregion: Der Wandel kultureller und mentaler Grenzen im Ostseeraum" (inglise keeles "Baltic Borderlands: Shifting Boundaries of Mind and Culture in the Borderlands of the Baltic Sea Region", alates 2009). Viimane neist toimub koostöös Lundi ja Tartu Ülikooliga.

North on mitmete seltside ja ühingute liige, sealhulgas kuulub ta Ida- ja Lääne-Preisimaa Ajalookomisjoni (saksa keeles Historische Kommission für ost- und westpreußische Landesforschung) ja Hansa Ajaloo Ühingusse (Hansische Geschichtsverein) ning on Greifswaldis asuva Alfried Kruppi nimelise teaduskolleegiumi (Alfried Krupp Wissenschaftskolleg Greifswald) kaasnõunik.

1. detsembril 2014 sai North Tartu Ülikooli ajaloo audoktoriks. Selle puhul korraldati 29. novembril seminar "Läänemeri meets Ostsee. Constructions and meanings of the Baltic Sea region" ning 2. detsembril pidas North seminaril "Rahvusvahelised rahvusteadused rahvusülikoolis" ettekande "Cultural Exchanges in the Baltic Sea Region".

2020. aastal nimetati Michael North Szczecini ülikooli audoktoriks.

Teoseid

Geschichte der Ostsee. Handel und Kulturen. Beck, München 2011, ISBN 978-3-406-62182-6.
Kleine Geschichte des Geldes. Vom Mittelalter bis heute. Beck, München 2009, ISBN 978-3-406-58451-0.
Geschichte Mecklenburg-Vorpommerns. Beck, München 2008, ISBN 978-3-406-57767-3.
Genuss und Glück des Lebens. Kulturkonsum im Zeitalter der Aufklärung. Böhlau, Köln u. a. 2003, ISBN 3-412-11003-5.
Geschichte der Niederlande. Beck, München 1997, ISBN 3-406-41878-3 (4., täiendatud trükk 2013, ISBN 978-3-406-65338-4).
Die Amtswirtschaften von Osterode und Soldau. Vergleichende Untersuchungen zur Wirtschaft im frühmodernen Staat am Beispiel des Herzogtums Preußen in der zweiten Hälfte des 16. und in der ersten Hälfte des 17. Jahrhunderts. Duncker & Humblot, Berlin 1982, ISBN 3-428-05289-7 (Sama: Gießeni ülikool, 1979).

Viited

Saksamaa ajaloolased
Tartu ülikooli audoktorid
Sündinud 1954